એમ તો આંધ્રપ્રદેશ, તામિલનાડુ અને પોંડીચેરીના કાંઠાના વિસ્તારોમાં ભારે પવન ફૂંકાઇ રહ્યો છે. એ ઉપરાંત ભારે ધોધમાર વરસાદ પણ ઘણા વિસ્તારોમાં પડ્યો છે. દક્ષિણ ભારતમાં બદલાયેલા વાતાવરણના પલ્ટા માટે નિહાર વાવાઝોડું કારણભૂત છે. પરંતુ તેની અસર દક્ષિણ ગુજરાતમાં પણ વર્તાઇ શકે છે, એમ હવામાન ખાતાએ સંકેત આપ્યા છે.
બંગાળના ઉપસાગરમાં નિહાર વાવાઝોડું આકાર લઇ ચૂક્યું છે. કલાકે 100 કિલોમીટરની વધુ ઝડપે પવન ફૂંકાવા સાથે તે તામિલનાડુ અને પોંડિચેરી ઉપરાંત આંધ્રપ્રદેશના કેટલાક વિસ્તારમાં ત્રાટકે એવી ભીતિ સેવાઇ હતી. જો કે સમય જતાં નિહાર વાવાઝોડું નબળું પડ્યું છે. પરંતુ વાવાઝોડાને કારણે ભારે વરસાદ પડ્યો છે. ભારે ઝડપથી પવન ફૂંકાવાને કારણે ઠેર ઠેર વિનાશ જોવા મળી રહ્યો છે. જો કે હજુ પણ તે નબળુ પડીને ઉત્તર પશ્ચિમ દિશામાં આગળ વધી રહ્યું છે. તામિલનાડુમાં કુડુલોરમાં લગભગ દસેક ઇંચ વરસાદ નોંધાયો હતો, તો પોડીંચેરીમાં 9 ઇંચ વરસાદ નોંધાયો છે.
ભારે વરસાદને કારણે પણ ભારે નુકશાન થયું છે. જો કે વાવાઝોડું કાંઠા વિભાગ તરફ આગળ વધી રહ્યાની જાણકારી સાથે જ કાંઠા વિસ્તારના લોકોને સલામત રીતે સ્થળાંતર કરી દેવાયા હતા. તામિલનાડુમાં એક લાખ લોકોનું સ્થળાંતર કરાયું છે.
બચાવ અને રાહત કામગીરી માટે આઇએનએસ જ્યોતિ તામિલનાડુ ખાતે છે, જ્યારે આઇએનએસ સુમિત્રા વિશાખાપટ્ટનમથી રવાના થયું છે. આ વાવાઝોડું પોડિંચેરી પરથી પસાર થઇ ગયું છે અને હવે કલાકે 65 થી 75 કિલોમીટરની ઝડપે પવન ફૂંકાઇ રહ્યો છે.
આ વાવાઝોડાને કારણે તામિલનાડુ અને પોડીંચેરીમાં ભારે નુકશાન થયું છે. પરંતુ સદનસીબે કોઇ જાનહાનીના હેવાલ નથી. ચેન્નાઇ એરપોર્ટ બંધ કરી દેવાયું છે. મહાબલિપુરમમાં ભારે પવનને કારણે અનેક વૃક્ષો ધરાશયી થયા છે. યાદ રહે કે વાવાઝોડાને કારણે તામિલનાડુના 16 જિલ્લામાં આજે રજા જાહેર કરાઇ છે.
નિહાર વાવાઝોડાને કારણે દક્ષિણ ગુજરાતમાં આજે તા. 26 અને આવતીકાલે તા. 27મીએ બે દિવસ વરસાદ પડે એવી હવામાન વિભાગે આગાહી કરી છે. દક્ષિણ ગુજરાતમાં છુટોછવાયો વરસાદ પડે એવી સંભાવના છે. આ માવઠું ફરીથી ખેતીને નુકશાન કરે એવી ભીતિ ખેડૂતોમાં પેંઠી છે. સ્વાભાવિક છે કે હવે આંબાવાડીમાં મંજરી બેસવાનો સમય છે, ત્યારે માવઠું થાય તો તેને ભારે નુકશાન થઇ શકે છે.